《送镇江推宫黄复斋六安守吴肖渠清江令郭希宇三君之任》
明代·陈一松

翩翩曾睹凤联飞，衔命初怜下禁闱。郡邑王图全盛在，江南民力半嗟非。

泽中歌雁声应藉，天上班鹓愿岂违。揽策都门何所赠，莫将钟鼎付轻肥。

作者简介：陈一松，字宗岩。海阳人。明世宗嘉靖二十六年（一五四七）进士，选庶吉士。除兵部主事，迁湖广佥事，历官至工部侍郎。有《玉简山堂集》。清光绪《海阳县志》卷三七有传。